**Τι είναι η Μεγάλη Εβδομάδα και τι γιορτάζουμε κάθε μέρα της;**

Η Μεγάλη Εβδομάδα αρχίζει από την Κυριακή των Βαΐων το βράδυ, όπου τελείται η **Ακολουθία του Νυμφίου**  , τελειώνει το Μεγάλο Σάββατο και είναι αφιερωμένη στα Άγια Πάθη του Ιησού Χριστού.

Το απόγευμα προς βράδυ της Κυριακής των Βαΐων ψάλλεται ο Όρθρος της επομένης μέρας της Μεγάλης Δευτέρας, ομοίως συμβαίνει και με τις υπόλοιπες ημέρες της Μεγάλης Εβδομάδος. Έτσι το απόγευμα κάθε ημέρας τελείται ο Όρθρος της επομένης.

**Αναλυτικότερα για το τι είναι η Μεγάλη Εβδομάδα και τι γιορτάζουμε κάθε μέρα της:**

**Μεγάλη Δεύτερα (Βράδυ της Κυριακής των Βαΐων)**

Από τη σημερινή μέρα ξεκινούν τα Άγια Πάθη του Κυρίου μας Ιησού Χριστού.
Η μέρα αυτή είναι αφιερωμένη ως εξής:
1ον Στην ζωή του Ιωσήφ του Παγκάλου, ο οποίος φθονήθηκε από τα αδέλφια του και αρχικά τον έριξαν σ’ ένα βαθύ λάκκο και εξαπάτησαν το πατέρα τους χρησιμοποιώντας ένα ματωμένο ρούχο ότι δήθεν τον κατασπάραξε κάποιο θηρίο. Στη συνέχεια τον πούλησαν για τριάντα αργύρια σε εμπόρους, οι οποίοι τον ξαναπούλησαν στον αρχιμάργειρα του βασιλιά της Αιγύπτου.

2ον Στην άκαρπο συκή, την οποία καταράσθηκε ο Κύριος και ξεράθηκε αμέσως (Ματθ. 21:19, Μαρκ. 11:13). Συμβολίζει τόσο τη Συναγωγή των Εβραίων, η οποία δεν είχε πνευματικούς καρπούς, όσο και κάθε άνθρωπο που στερείται πνευματικών καρπών, αρετών. Έδειξε ο Κύριος τη δύναμή Του στο άψυχο δένδρο και ποτέ πάνω σε άνθρωπο, για να δείξει ότι δεν έχει μόνο δύναμη να ευεργετεί, αλλά και να τιμωρεί.

« Ο Νυμφίος Χριστός θα έρθει ξαφνικά στη μέση της νύχτας. Ευτυχισμένος θα είναι ο δούλος που ο Κύριος θα τον βρει να αγρυπνά, ανάξιος, όμως, θα είναι εκείνος που θα τον βρει να είναι αμελής. Πρόσεχε, λοιπόν, ψυχή μου να μην καταληφθείς από (πνευματικό) ύπνο, για να μην παραδοθείς στο θάνατο (της αμαρτίας) και μείνεις έξω απ’ τη Βασιλεία (των Ουρανών). Αλλά φρόντισε να συνέλθεις και φώναξε: Άγιος, Άγιος, Άγιος είσαι Συ ο Θεός, με τη βοήθεια της Θεοτόκου ελέησέ μας.»

**Μεγάλη Τρίτη (Βράδυ της Μεγάλης Δευτέρας)**

Η μέρα αυτή είναι αφιερωμένη ως εξής:
1ον Στις δέκα παρθένες της γνωστής παραβολής του Κυρίου. Η Εκκλησία μάς καλεί να είμεθα έτοιμοι για να υποδεχθούμε, κρατούντες τις λαμπάδες των αρετών μας, τον ουράνιον Νυμφίο, τον Κύριον Ιησού, ο οποίος θα έλθει αιφνίδια, είτε ειδικά κατά τη στιγμή του θανάτου μας, είτε γενικά κατά τη Δευτέρα Παρουσία.

2ον Στην παραβολή των Ταλάντων μάς καλεί, να καλλιεργήσουμε και να αυξήσουμε τα χαρίσματα που μας έδωσε ο Θεός.

«Αδελφοί , ας αγαπήσουμε τον Νυμφίο, κι ας ετοιμάσουμε τις λαμπάδες μας, ακτινοβολώντας με τις αρετές και την ορθή πίστη, για να μπορούμε έτοιμοι να μπούμε, όπως οι φρόνιμες παρθένες της παραβολής του Κυρίου μαζί Του στους γάμους. Διότι ο Νυμφίος ως Θεός προσφέρει σε όλους το αμάραντο στεφάνι.»

«Όσοι πήρατε από τον Θεό χαρίσματα ανάλογα με τη δύναμή σας, αυξήστε το τάλαντο με τη βοήθεια του Χριστού που το έδωσε, ψάλλοντας: Δοξολογείτε τον Κύριο, τα δημιουργήματα του Κυρίου.»

**Μεγάλη Τετάρτη (Βράδυ της Μεγάλης Τρίτης)**

Η μέρα αυτή είναι αφιερωμένη στην ανάμνηση του γεγονότος της αλείψεως του Κυρίου με μύρο από μια πόρνη γυναίκα.
Κατά την ημέρα αυτή στην Εκκλησία ψάλλεται το Τροπάριο της Κασσιανής ένα ποίημα υπέροχο και κατανυκτικό.

« Κύριε, η γυναίκα που έπεσε σε πολλές αμαρτίες, επειδή κατάλαβε ότι ήσουν Θεός, αναλαμβάνει έργο μυροφόρας και θρηνώντας Σου φέρνει μύρα για να σε αλείψει πριν ακόμα ενταφιαστείς. Και λέει: Αλίμονο σε μένα! γιατί ζω μέσα σε νύχτα που είναι γεμάτη από πυκνό σκοτάδι και δεν φωτίζεται από το αμυδρό φως της σελήνης, τρέχω προς τη σαρκική ηδονή ασυγκράτητη, όπως τρέχουν τα ζώα όταν τα τσιμπήσει αλογόμυγα, ζω κυριευμένη απ’ τον έρωτα της αμαρτίας. Αλλά, Συ, που υψώνεις τα νερά της θάλασσας και τα μεταβάλλεις σε σύννεφα δέξου τις πηγές των δακρύων μου. Χαμήλωσε απ’ το άπειρο ύψος Σου προς εμένα, που Σε ικετεύω με τους στεναγμούς της καρδιάς μου, Συ που με την ακατάληπτη ενανθρώπησή Σου χαμήλωσες τους ουρανούς και κατήλθες στη γη. Θα φιλήσω τα αμόλυντα πόδια Σου, θα τα βρέξω και πάλι με τα δάκρυά μου και θα τα σκουπίσω με τις πλεξούδες των μαλλιών μου. Αυτά τα πόδια που όταν η Εύα στον παράδεισο άκουσε τον ήχο τους (μετά την παράβαση), κρύφτηκε από το φόβο της. Ω ψυχοσώστη Σωτήρα μου ποιος μπορεί να εξερευνήσει το πλήθος των αμαρτιών μου αλλά και τα απύθμενα βάθη των κρίσεων και των βουλών Σου;

**Μεγάλη Πέμπτη (Βράδυ της Μεγάλης Τετάρτης)**

1ον Της νίψεως των ποδών των Αποστόλων υπό του Κυρίου. Με τον τρόπο αυτό θέλει να δείξει σ’ όλους ότι δεν πρέπει να επιζητούμε τα πρωτεία.

2ον Τον Μυστικό Δείπνο, δηλαδή της παραδόσεως σ’ εμάς υπό του Κυρίου του Μυστηρίου της Θείας Ευχαριστίας.

3ον Της θαυμαστής προσευχής του Κυρίου προς τον Πατέρα Του στο Όρος των Ελαιών.

4ον Της προδοσίας του Κυρίου υπό του Ιούδα.

«Υιέ του Θεού, πάρε με σήμερα να βρεθώ στο μυστικό Σου δείπνο. Και δεν πρόκειται να φανερώσω στους εχθρούς Σου το μυστήριο, ούτε να Σου δώσω φίλημα –προδοσίας- όπως ο Ιούδας, αλλά όπως ο ληστής Σού ομολογώ : θυμήσου με ,Κύριε, όταν έλθεις στη βασιλεία Σου.»

**Μεγάλη Παρασκευή (Βράδυ της Μεγάλης Πέμπτης)**

Την ημέρα αυτή τελείται η ανάμνηση των φρικτών και σωτηρίων παθών του Κυρίου μας Ιησού Χριστού και επιτελούμε σύμφωνα με ό,τι παραλάβαμε από αποστολική διαταγή, τη νηστεία της Παρασκευής.Τη Μεγάλη Παρασκευή αναγιγνώσκονται τα γνωστά 12 Ευαγγέλια ,τα οποία είναι 12 περικοπές από τα 4 Ευαγγέλια του Ματθαίου, του Μάρκου, του Λουκά και του Ιωάννου. Οι περικοπές αυτές των Ευαγγελίων αναφέρονται στα φρικτά πάθη του Κυρίου, στη Σταύρωση και την ταφή. Ανάμεσα στο 5ο και 6ο Ευαγγέλιο γίνεται η Έξοδος του Τιμίου Σταυρού με τον Εσταυρωμένο από την Αγία Τράπεζα, γίνεται η περιφορά Του σε όλο τον Ναό και ψάλλεται το «Σήμερον κρεμάται επί ξύλου».

 «Σήμερα κρεμάται πάνω στο ξύλο του Σταυρού Εκείνος που κρέμασε τη γη πάνω στα ύδατα. Στεφάνι από αγκάθια περιβάλλεται στο κεφάλι ο Βασιλιάς των Αγγέλων. Ψεύτικο βασιλικό ρούχο φοράει Αυτός που ντύνει τον ουρανό με νέφη. Καταδέχτηκε να ραπιστεί Αυτός που στον Ιορδάνη ποταμό ελευθέρωσε τον Αδάμ. Με καρφιά καρφώθηκε ο Νυμφίος της Εκκλησίας. Με λόγχη τρυπήθηκε ο Γιος της Παρθένου. Προσκυνούμε τα πάθη Σου Χριστέ. Δείξε μας και την ένδοξή Σου Ανάσταση.»

**Μεγάλο Σάββατο (Το Πρωί και το Βράδυ της Μεγάλης Παρασκευής)**

Έχουμε την ταφή του Κυρίου και την Κάθοδο του Κυρίου στον Άδη όπου κήρυξε το Ευαγγέλιο στους νεκρούς.
Το πρωί της Μεγάλης Παρασκευής έχουμε την ακολουθία Μεγάλων Ωρών και τον Εσπερινό της Αποκαθήλωσης ,όπου ο ιερέας κατεβάζει τον Εσταυρωμένο από τον Σταυρό και τον τυλίγει σε καθαρό σεντόνι.
Το απόγευμα της Μεγάλης Παρασκευής έχουμε την περιφορά του Επιταφίου στους δρόμους των πόλεων ή των χωριών, όπου ψάλλονται τα Εγκώμια του Επιταφίου (Η ζωή εν τάφω, Άξιον εστί, Αι γενεαί πάσαι).

«Αυτός που περιέκλεισε τη βαθιά θάλασσα εμφανίζεται νεκρός και τοποθετείται ο Αθάνατος σε μνημείο , αφού τυλίχθηκε με σεντόνι και αλείφθηκε με αρώματα. Οι γυναίκες ήλθαν να τον αλείψουν με αρώματα κλαίγοντας πικρά και κραυγάζοντας: Αυτό είναι το πιο ευλογημένο Σάββατο κατά το οποίο ο Χριστός, αφού κοιμήθηκε- τον ύπνο του θανάτου- θα αναστηθεί γιατί συμπληρώθηκαν τρεις μέρες.»

**Κυριακή του Πάσχα (Το Πρωί μέχρι και το Βράδυ του Μεγάλου Σαββάτου)**

Το πρωί του Μεγάλου Σαββάτου ψάλλεται ο Εσπερινός της Ανάστασης, λεγόμενη και 1η Ανάσταση .όπου ψάλλεται το τροπάριο «Ανάστα ο Θεός».
Το μεσημέρι στον Πανάγιο Τάφο υπό του Πατριάρχου Ιεροσολύμων πραγματοποιείται η αφή του Αγίου Φωτός και διανέμεται σε όλους τους Ορθόδοξους Χριστιανούς σε όλη την Οικουμένη.
Το βράδυ τελείται η Ακολουθία της Αναστάσεως και ψάλλεται το «Δεύτε λάβετε φως» και στις 12:00 π.μ. (Κυριακή) ψάλλεται το Χριστός Ανέστη.
Μετά το πέρας της Τελετής της Αναστάσεως τελείται ο Όρθρος και η Αναστάσιμη Θεία Λειτουργία της Κυριακής του Πάσχα.

 Ο άγιος Ιωάννης Χρυσόστομος για τη νύχτα της Λαμπρής:

 «Όποιος είναι ευσεβής και αγαπά τον Θεό, ας απολαύσει την ωραία και λαμπρή πανήγυρη. Το τραπέζι είναι γεμάτο, όλοι απολαύστε. Κανένας ας μη φύγει πεινασμένος - χωρίς να κοινωνήσει. Όλοι απολαύστε τα αγαθά της καλοσύνης του Θεού. Κανένας ας μην οδύρεται για τις αμαρτίες του, γιατί από τον τάφο του Χριστού ανέτειλε συγχώρηση. Κανένας να μη φοβάται τον θάνατο, γιατί ο θάνατος του Σωτήρα μάς ελευθέρωσε από τον θάνατο. Πικράθηκε ο Άδης, Κύριε, όταν σε συνάντησε εκεί κάτω. Θάνατε, που είναι το φαρμακερό κεντρί σου; Αναστήθηκε ο Χριστός, και συ κατανικήθηκες. Αναστήθηκε ο Χριστός, και η ζωή βασιλεύει. Αναστήθηκε ο Χριστός, και κανένας νεκρός δεν θα μείνει για πάντα στο μνήμα του. Αφού ο Χριστός αναστήθηκε από τους νεκρούς, έγινε η αρχή της ανάστασης όλων των νεκρών. Σε Αυτόν ανήκει η δόξα και η εξουσία για πάντα. Αμήν.

Την Κυριακή του Πάσχα το πρωί στις 11:00 π.μ. τελείται ο Εσπερινός τη Αγάπης όπου αναγιγνώσκεται το Ιερό Ευαγγέλιο σε πολλές γλώσσες.